Anita Knakkergaard (DF), 2008-01-17:
Lovforslaget har følgende indhold: Nedsættelse af den kommunale grundkapital fra 14 til 7 pct. ved byggeri af plejeboliger.
Det er en del af regeringens aftale med bl.a. KL om kommunernes økonomi for 2008 vedrørende plejeboliggaranti, der forventes at træde i kraft i 2009.
Endvidere vil der ske en forhøjelse af maksimumsbeløb for almene ældreboliger og friplejeboliger.
Hvor stort beløbet bliver, kan man ikke sige endnu, da forhandlinger fortsat pågår.
Et andet forslag vedrører maksimumsbeløb i forbindelse med byggeri på lejet grund.
Byggeri af almene boliger på lejet grund er allerede nu en mulighed, og med forslaget ønsker regeringen at opretholde denne mulighed.
I byggeri på lejet grund indgår der ingen udgifter til køb af grund, herunder eventuelt byggemodningsudgifter, i byggeriets anskaffelsessum; i stedet indregnes leje af grunden som en løbende driftsudgift direkte i huslejen.
Dette giver mulighed for, at maksimumsbeløbet kan udnyttes fuldt ud til en anskaffelsessum, som alene består af håndværkerudgifter og andre omkostninger.
Hvis bygherren vælger denne mulighed, vil resultatet i forhold til byggeri på købt grund være en højere husleje for den enkelte beboer og dermed øget boligstøtte.
Man foreslår derfor med lovforslaget at reducere det maksimumsbeløb, der er gældende for kommunalbestyrelsens godkendelse af anskaffelsessummen før påbegyndelse af byggeriet på 20 pct. svarende til de gennemsnitlige grundudgifter ved opførelsen af almene boliger de senere år.
Dansk Folkeparti mener kun, det er rimeligt, at maksimumsbeløb på baggrund af disse oplysninger reduceres med de 20 pct., da beboerne selvfølgelig skal have mulighed for at kunne betale deres husleje.
Derudover indeholder forslaget et bredere boligvalg for stærkt bevægelseshæmmede, hvor formålet er at øge tilgængeligheden til almene boliger ved at lade en andel af de almene familieboliger opfører med et større badeværelse.
Det vil sikre, at bevægelseshæmmede, som benytter kørestole og har familie og børn, vil kunne benytte en familiebolig i stedet for en ældrebolig.
Det større badeværelse er afgrænset til boliger på 85 m² eller derover.
Vi mener, at forslaget er et skridt i den rigtige retning, og er opmærksomme på høringssvaret fra Dansk Handicaporganisation, som Dansk Folkeparti vil se på og vende tilbage til under udvalgsarbejdet.
Vedrørende dækning af statens udgifter som følge af Landsbyggefondens statslån til dækning af fondens lånebehov, som omfatter udgifter til renoveringer m.v., foreslås, at disse dækkes af Landsbyggefonden.
En sådan ordning svarer til ordningen, der gælder ved fondens lån med statsgaranti.
Dansk Folkeparti vil vende tilbage under udvalgsarbejdet, og vi vil gerne vide, hvor stort et beløb det handler om, før vi kan godkende dette.
Så er der forhøjelse af kvote B for godkendelse af etablering af friplejeboliger for 2008.
Kvote B omhandler etablering af friplejeboliger uden statslig ydelsesstøtte ved nybyggeri samt ved ombygning eller omdannelse af eksisterende ejendomme.
Vi ønsker også, at den årlige kvote her sættes op til 550 boliger.
Dette finder vi i Dansk Folkeparti selvfølgelig er nødvendigt, for at disse plejehjem kan fortsætte.
Jeg henviser her til plejehjem, som ifølge serviceloven § 92 nu skal have mulighed for at kunne fortsætte, og det vil de så kunne med de her 225 ekstra boliger.
De andre ændringer er hovedsagelig tekniske, og dem vil jeg ikke komme yderligere ind på, fordi jeg kan se, at den gule lampe lyser.
Vi er, som det fremgår, til dels positive over for forslaget, men vi har som sagt nogle ting, vi vil vende tilbage til under udvalgsarbejdet.